KIRJALLINEN KYSYMYS E-2370/99 esittäjä(t): Hiltrud Breyer (Verts/ALE) komissiolle. Lintujen suojelu Euroopan unionissa viimeisten 20 vuoden aikana.



Virallinen lehti nro 280 E , 03/10/2000 s. 0033 - 0034



KIRJALLINEN KYSYMYS E-2370/99 esittäjä(t): Hiltrud Breyer (Verts/ALE) komissiolle (16. joulukuuta 1999) Aihe: Lintujen suojelu Euroopan unionissa viimeisten 20 vuoden aikana EU:n lintujen suojelusta annettu direktiivi ja muuttavien luonnonvaraisten eläinlajien suojelua koskeva Bonnin sopimus ovat luonnonsuojelulainsäädännön kulmakiviä. On tarpeen arvioida lintujen suojelun edistymistä viimeisten 20 vuoden aikana. 1. Voiko komissio ilmoittaa, onko edellä mainittujen välineiden avulla päästy tavoitteisiin? 2. Onko lintujen suojelua koskevan direktiivin ja Bonnin sopimuksen täytäntöönpano ollut aukotonta? Jos ei ole ollut, mistä tämä on johtunut? 3. Kuinka hyvin jäsenvaltiot ja Bonnin sopimuksen allekirjoittaneet maat ovat täyttäneet erityisesti vaatimukset, jotka koskevat erityissuojelualueiden (SPA) perustamista EU:n lintujen suojelua koskevan direktiivin mukaisesti, lajien suojelua koskevien säännösten täytäntöönpanoa sekä velvollisuutta raportoida asiasta komissiolle? 4. Mikä on ollut kansalaisjärjestöjen ja -yhdistysten tehtävä ja mikä se on nykyään direktiivin ja sopimuksen täytäntöönpanon yhteydessä? Millä tavoin ne voivat lisätä vaikutusvaltaansa? 5. Kuinka komission mielestä voidaan tehostaa vieläkin enemmän EU:n lintujen suojelua koskevan direktiivin ja Bonnin sopimuksen täytäntöönpanoa? Kuinka tässä yhteydessä voidaan hyödyntää kansalaisjärjestöjen ja -yhdistysten asiantuntemusta? Margot Wallströmin komission puolesta antama vastaus (2. helmikuuta 2000) 1. Euroopan yhteisö on sopimuspuolena Bonnin yleissopimuksessa, jonka tavoitteiden saavuttamiseksi yhteisössä on annettu 2 päivänä huhtikuuta 1979 luonnonvaraisten lintujen suojelua koskeva direktiivi 79/409/ETY(1). Vaikka viimeisten 20 vuoden aikana on edistytty selvästi, kaikkia tämän lintudirektiivin tavoitteita ei ole kuitenkaan vielä täysin saavutettu. 2. Joidenkin jäsenvaltioiden metsästyskausien vahvistamista koskevaan kansalliseen lainsäädäntöön liittyy eräitä ongelmia, mutta suurimmat vaikeudet koskevat suojelualueita. 3. Tieteellisten viitetietojen perusteella ainoastaan Tanskan ja Belgian katsotaan lähes täyttäneen keskeisen tavoitteen, joka koskee erityisiksi suojelualueiksi parhaiten sopivien alueiden luokittelua. Muiden jäsenvaltioiden on vielä edistyttävä tässä asiassa. Eräät niistä, esimerkiksi Saksa, eivät ole toimittaneet tarvittavia tietoja erityisistä suojelualueistaan, minkä vuoksi komissio ei ole voinut toteuttaa erityisten suojelualueiden verkon koordinointia. Tällä hetkellä käsiteltävänä on 47 direktiivin täytäntöönpanon rikkomistapausta. 4. Kansalaisjärjestöillä on tärkeä tehtävä direktiivin täytäntöönpanon avustajina lintulajien tutkimuksen, lajien elinympäristöjen ja -alueiden sekä tärkeiden alueiden jatkuvan seurannan ja hoidon osalta. 5. Suurin haaste on täydellisen täytäntöönpanon ja soveltamisen valvonnan turvaaminen jäsenvaltioissa. EY:n perustamissopimuksen valvojana komissio huolehtii omasta osuudestaan yhdessä jäsenvaltioiden ja kansalaisjärjestöjen kanssa. Luonnon LIFE-tukivaroilla on tarkoitus olla myös jatkossa tärkeä tehtävä uhanalaisia muuttolintuja koskevien keskeisten suojeluhankkeiden tukemisessa. (1) EYVL L 103, 25.4.1979.